ไทยพาณิชย์เจาะกลุ่มมั่งคั่ง
ไทยพาณิชย์รับมือค่าธรรมเนียมหดจากอี-เพย์เมนต์์ ลุยขยายลูกค้ากลุ่มมั่งคั่ง ผ่านแพลตฟอร์มใหม่
5 ม.ค. 2560

ไทยพาณิชย์รับมือค่าธรรมเนียมหดจากอี-เพย์เมนต์์ ลุยขยายลูกค้ากลุ่มมั่งคั่ง ผ่านแพลตฟอร์มใหม่
นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ เปิดเผยว่า ความท้าทายการดำเนินธุรกิจธนาคารในปี 2560 คือ รายได้ค่าธรรมเนียมการทำธุรกรรมที่จะลดลงเรื่อยๆ จากการพัฒนาระบบชำระเงินอิเล็กทรอนิกส์ (อี-เพย์เมนท์) ขณะที่รายได้หลักของธนาคารกระจุกในกลุ่มลูกค้ารายใหญ่และสินเชื่อบ้าน จึงต้องวางโครงสร้างใหม่ให้กระจายขึ้น
ทั้งนี้ ยุทธศาสตร์หลักในปี 2560 จะรักษารายได้จากแหล่งเดิมและเพิ่มเติมรายได้ใหม่ โดยเฉพาะลูกค้าระดับบนเพื่อบริหารความมั่งคั่ง (เวลธ์ แมเนจเมนต์) ซึ่งเป็นธุรกิจแข็งแกร่งไม่ได้รับผลกระทบจากวิกฤตและการเปลี่ยนแปลง ซึ่งธนาคารมีส่วนแบ่งการตลาดน้อยเมื่อเทียบกับคู่แข่ง
“กำลังพัฒนาแพลตฟอร์มโมบายแบงก์กิ้งใหม่ที่ดีที่สุดสำหรับลูกค้าเวลธ์ โดยผนวกธนาคารกับ บลจ.ไทยพาณิชย์ บล.ไทยพาณิชย์ และไทยพาณิชย์ประกันชีวิต เชื่อมให้เป็นเนื้อเดียวกัน เพื่อสร้างบริการที่ตรงกับความต้องการของลูกค้าแต่ละราย” นายอาทิตย์ กล่าว
อย่างไรก็ตาม แพลตฟอร์มโมบายแบงก์กิ้งใหม่ไม่ช่วยเพิ่มค่าธรรมเนียมให้ธนาคาร แต่ทำเพื่อสร้างความผูกพันเพื่อเพิ่มฐานลูกค้าเวลธ์ กลุ่มเป้าหมายแรกคือ ลูกค้าที่ใกล้ชิดธนาคาร ได้แก่ ผู้บริหารบริษัทขนาดใหญ่ หรือเจ้าของกิจการ ที่ใช้บริการธนาคารอยู่แล้ว แต่ยังไม่ได้ใช้บริการด้านบริหารความมั่งคั่งส่วนบุคคล โดยธนาคารมีลูกค้าบริษัทรายใหญ่ 4,000 บริษัท จะเจาะกลุ่มผู้บริหารบริษัทขนาดใหญ่ 50 อันดับแรก หากขยายฐานลูกค้าเวลธ์ได้ 4-5 แสนคน เฉลี่ย 1 ล้านบาท/ราย จะมีสินทรัพย์ในการบริหาร 4-5 แสนล้านบาท
ทั้งนี้ การยกระดับบริการเวลธ์ แมเนจเมนท์ มีโอกาสอยู่มาก โดยประเทศไทยมีฐานเงินฝาก 14 ล้านล้านบาทนั้น กว่า 50% เป็นเงินฝากที่มีต้นทุนแพง ประเมินเบื้องต้น 30% ของเงินฝากทั้งหมด หรือประมาณ 5 ล้านล้านบาท ไม่ควรอยู่ในรูปเงินฝาก แต่ที่อยู่เพราะธนาคารจ่ายดอกเบี้ยให้แพง ทั้งที่กลุ่มนี้ควรนำไปลงทุน ซึ่งธนาคารตั้งเป้าเข้าไปมีส่วนแบ่งตลาด 30%